钦定古今图书集成/历象汇编/庶征典/第144卷 > 荆川稗编 > 《论梦生于想》
## 钦定古今图书集成/历象汇编/庶征典/第144卷 > 荆川稗编 > 《论梦生于想》

卫玠问乐令：“梦云是想。”乐曰：“形神不接，岂是想耶？”卫
曰：“因也。”乐曰：“未尝梦乘车入鼠穴，𢭏虀取铁杵，皆无
想无因故也。”卫思不得成病，乐为解析，即愈。乐叹曰：
“此见胸中必无膏肓之疾。”《吕氏》曰：“形神相接而梦者，
出归之想；形神不接而梦者，出归之因。”《因之说》曰：“因
羊而念马，因马而念车，因车而念盖。固有牧羊而梦
鼓吹曲盖者矣。是虽非今日之想，实因于前日之想，
故因与想一说也。”信如是说，无想则无因，无因则无
梦，举天下之梦不出于想而已矣。然叔孙穆梦竖牛
之貌于牛未至之前，曹人梦公强之名于强未生之
前，是果出于想乎？果出于因乎？虽然，起乐广于九原，
吾知其未必能判是议也。